Huquqbuzarliklar profilaktikasi va jinoyatchilikka qarshi kurashish tizimini yanada takomillashtirish chora-tadbirlari toʻgʻrisida
(resolution, 2024-02-06)

Mustaqillik yillarida respublikada huquqbuzarliklar profilaktikasi va jinoyatchilikka qarshi kurashish borasida kompleks chora-tadbirlar amalga oshirilib, mamlakatda huquq-tartibotni taʼminlashda ijobiy natijalarga hamda kriminogen vaziyatni sezilarli darajada yaxshilashga erishildi. Shu bilan birga, huquqbuzarliklar profilaktikasini amalga oshiruvchi davlat organlarining ish shakli va uslublari, eng avvalo axborot-kommunikatsiya texnologiyalaridan yetarli darajada foydalanilmayotganligi sababli hozirgi kun talablariga toʻliq javob bermaydi. Davlat idoralari aksariyat hollarda huquqbuzarliklar profilaktikasini faqatgina huquqni muhofaza qiluvchi organlarning vazifasi sifatida baholab, oqibatda ushbu faoliyatga lozim darajada eʼtibor qaratmayapti. Huquqbuzarliklar profilaktikasi va jinoyatchilikka qarshi kurashish borasidagi chora-tadbirlarning aniq manzilga yoʻnaltirilmaganligi va ularga kompleks yondashilmayotganligi, shuningdek huquqbuzarliklarning tizimli ravishda sodir etilishiga doir sabab va shart-sharoitlarni aniqlash va ularni bartaraf etish boʻyicha chora-tadbirlarni ishlab chiqish samaradorligi mavjud emasligi kutilayotgan natijalarni bermayapti. Vakolatli organlarning yetarli darajada tashabbus koʻrsatmayotganligi, lozim darajadagi idoralararo hamkorlikning mavjud emasligi, amalga oshirilayotgan chora-tadbirlarning oʻzaro nomutanosibligi huquqbuzarliklar profilaktikasi va jinoyatchilikka qarshi kurashish sohasidagi faoliyatni tubdan takomillashtirishni talab etadi. Huquqbuzarliklar profilaktikasi va jinoyatchilikka qarshi kurashish boʻyicha faoliyatni muvofiqlashtirishning taʼsirchan tizimini yaratish, qonun buzilishlarining oldini olish va ularni bartaraf etishning zamonaviy tashkiliy-huquqiy mexanizmlarini joriy etish maqsadida: 1. Davlat organlarining, shu jumladan huquqni muhofaza qiluvchi, mahalliy davlat hokimiyati organlarining huquqbuzarliklar profilaktikasi sohasidagi ishlari qoniqarsiz deb eʼtirof etilsin. 2. Huquqbuzarliklarning samarali profilaktikasini amalga oshirish davlat organlari, shu jumladan huquqni muhofaza qiluvchi, mahalliy ijroiya hokimiyati organlari, boshqa davlat tashkilotlari, shuningdek xoʻjalik boshqaruvi organlarining (keyingi oʻrinlarda — davlat idoralari va tashkilotlari) ustuvor vazifasi etib belgilansin. Ushbu sohada quyidagilar davlat idoralari va tashkilotlari faoliyatining asosiy yoʻnalishlari etib hisoblansin: fuqarolarning huquqlari, erkinliklari va qonuniy manfaatlarini ishonchli himoya qilish kafolatlarini, shu jumladan aholi bilan toʻgʻridan-toʻgʻri va ochiq muloqotni yoʻlga qoʻyish, Oʻzbekiston Respublikasi Prezidentining Xalq qabulxonalari faoliyatida faol ishtirok etish, fuqarolar murojaatlari va muammolariga bepisand munosabatda boʻlish va byurokratik holatlarga yoʻl qoʻymaslik orqali taʼminlash; huquqni qoʻllash amaliyoti va qonunchilikni takomillashtirish choralarini ishlab chiqish hamda amalga oshirish orqali huquqbuzarliklarning, ayniqsa voyaga yetmaganlar va yoshlar oʻrtasida oldini olish hamda ularga chek qoʻyish, shuningdek ularning sodir etilish sabablari va shart-sharoitlarini aniqlash, tahlil qilish va bartaraf etish boʻyicha chora-tadbirlarning samaradorligini oshirish; idoralararo hamkorlikni yanada rivojlantirish, zamonaviy axborot-kommunikatsiya texnologiyalarini, shu jumladan videokuzatuv, elektron hisobga olish va oʻzaro axborot almashish, idoralararo maʼlumotlar bazalari tizimlarini profilaktik ishlarga keng joriy etish; jamoatchilik nazoratini kuchaytirish, ijtimoiy va davlat-xususiy sherikchiligini rivojlantirish, fuqarolarning oʻzini oʻzi boshqarish organlari va fuqarolik jamiyatining boshqa institutlari bilan toʻgʻridan-toʻgʻri hamkorlikni yoʻlga qoʻyish; amalga oshirilayotgan profilaktika chora-tadbirlarining mazmun-mohiyati va ahamiyatini, qonuniylik ahvoli hamda jinoyatchilik darajasi haqidagi maʼlumotlarni aholiga yetkazish masalalarida ommaviy axborot vositalari bilan faol hamkorlik qilish, Internet butunjahon axborot tarmogʻi imkoniyatlaridan keng foydalanish, sodir etilgan huquqbuzarliklar va ularni bartaraf etish jarayoni toʻgʻrisida keng jamoatchilikni tezkor xabardor qilish; huquqbuzarliklar profilaktikasi samaradorligini, shu jumladan huquqbuzarliklar dinamikasi, ularni sodir etish takroriyligi, ijtimoiy fikr, profilaktik ishlar natijasidan fuqarolarning qoniqish hosil qilishi va aholi bilan hamkorlik darajasini inobatga oladigan baholashning aniq mezonlarini joriy etish; huquqbuzarliklar profilaktikasi boʻyicha idoralararo dasturlarni ishlab chiqish va amalga oshirishda manzillilik, sohaviy ixtisoslashuv, hududiy va boshqa oʻziga xos xususiyatlar inobatga olinishini taʼminlash; ijtimoiy muammolarni hal etish, birinchi navbatda aholi bandligini taʼminlash, ayollar va yoshlarni ijtimoiy-foydali faoliyatga jalb etishni faollashtirish, voyaga yetmaganlarning boʻsh vaqtini mazmunli tashkil etish boʻyicha chora-tadbirlarning samaradorligini oshirish; huquqbuzarliklar profilaktikasi muammolari boʻyicha kompleks ilmiy va amaliy tadqiqotlar oʻtkazish, profilaktik ishlarni olib borishning zamonaviy uslubiyotini joriy etish; huquqbuzarliklardan jabrlanuvchilar va gʻayriijtimoiy xulq-atvorli, huquqbuzarliklar sodir etishga moyil boʻlgan yoki sodir etgan shaxslarga huquqiy, ijtimoiy, psixologik, tibbiy, pedagogik va boshqa yordam koʻrsatish boʻyicha chora-tadbirlar tizimini rivojlantirish; huquqbuzarliklar profilaktikasiga fuqarolar va jamoat tashkilotlarini, shu jumladan ularni moddiy va boshqacha tarzda ragʻbatlantirish orqali jalb etish mexanizmlarini takomillashtirish. 3. Oʻzbekiston Respublikasi Bosh prokuraturasi, Ichki ishlar vazirligi, Milliy xavfsizlik xizmati va Adliya vazirligining quyidagi takliflari qabul qilinsin: Huquqbuzarliklar profilaktikasi va jinoyatchilikka qarshi kurashish boʻyicha respublika idoralararo komissiyasini tashkil etish; Oʻzbekiston Respublikasi Bosh prokuraturasi, Qoraqalpogʻiston Respublikasi, viloyatlar va Toshkent shahar prokuraturalari huzurida prokuratura, ichki ishlar va Oʻzbekiston Respublikasi Milliy xavfsizlik xizmatining tajribali xodimlaridan iborat doimiy faoliyat yurituvchi idoralararo tezkor-tergov guruhlarini tashkil etish. 4. Oʻzbekiston Respublikasi Bosh prokuraturasi Huquqbuzarliklar profilaktikasi va jinoyatchilikka qarshi kurashish boʻyicha respublika idoralararo komissiyasining yagona muvofiqlashtiruvchi organi etib belgilansin. 5. Haftaning har payshanba kuni “Huquqbuzarliklar profilaktikasi kuni” etib belgilansin va ushbu kunda quyidagi tadbirlarni amalga oshirishga alohida eʼtibor qaratilsin: huquqbuzarliklarga murosasizlik madaniyatini shakllantirish, huquqiy nigilizmga barham berish va fuqarolarning qonunga itoatkorlik xulq-atvorini ommalashtirishga qaratilgan, shu jumladan ichki ishlar organlari tayanch punktlari, huquqni muhofaza qiluvchi va boshqa davlat idoralari va tashkilotlarida “ochiq eshiklar kuni”ni tashkil etish orqali tizimli chora-tadbirlarni amalga oshirish; qonuniylik ahvolini va huquqbuzarliklar profilaktikasi boʻyicha chora-tadbirlarning samaradorligini atroflicha muhokama qilish uchun joylarda, birinchi navbatda kriminogen vaziyat nomaqbul boʻlgan hududlarda fuqarolarning sayyor qabullarini hamda davlat idoralari va tashkilotlari vakillarining aholi bilan uchrashuvlarini tashkil etish; ijtimoiy ahamiyati muhim boʻlgan sud muhokamalari boʻyicha sayyor sud majlislarini oʻtkazish; aholi turmushining ijtimoiy-iqtisodiy sharoitlarini oʻrganish, huquqbuzarlik sodir etishga koʻmaklashuvchi shart-sharoitlarni aniqlash va bartaraf etish maqsadida uyma-uy yurishlarni tashkil etish; huquqbuzarliklar profilaktikasi va jinoyatchilikka qarshi kurashish boʻyicha koʻrilayotgan chora-tadbirlar haqida davlat idoralari va tashkilotlari rahbarlarining hisobotlarini eshitish; maxsus telekoʻrsatuv va radioeshittirishlarda davlat idoralari va tashkilotlari vakillari, jamoatchilik ishtirokida joylarda jinoyatchilik ahvoli, huquqbuzarliklar sodir etilishining sabab va shart-sharoitlari, jinoyatlarni fosh etish va aybdor shaxslarni javobgarlikka tortish boʻyicha ishlarning natijalarini muhokama qilish; huquqbuzarliklar profilaktikasi va jinoyatchilikka qarshi kurashish masalalari boʻyicha ommaviy axborot vositalarida, shu jumladan Internet butunjahon axborot tarmogʻida maqolalar, sharhlar va boshqa materiallar chop etilishini tashkil etish. Huquqbuzarliklar profilaktikasi va jinoyatchilikka qarshi kurashish boʻyicha respublika idoralararo komissiyasi ikki hafta muddatda masʼul ijrochilarni aniq belgilagan holda, mazkur qaror talablariga muvofiq aniq tadbirlarni amalga oshirishni nazarda tutuvchi huquqbuzarliklar profilaktikasi kunlarini oʻtkazish boʻyicha namunaviy dasturni tasdiqlasin. 6. Quyidagilar: Huquqbuzarliklar profilaktikasi va jinoyatchilikka qarshi kurashish boʻyicha respublika idoralararo komissiyasi toʻgʻrisidagi Nizom va uning tarkibi 1 va 2-ilovalarga muvofiq; Huquqbuzarliklar profilaktikasi va jinoyatchilikka qarshi kurashish boʻyicha 2017 — 2018-yillarga moʻljallangan dastur 7-ilovaga* muvofiq; Huquqbuzarliklar profilaktikasi va jinoyatchilikka qarshi kurashish boʻyicha ishlarni muvofiqlashtirish sxemasi 8-ilovaga muvofiq; “Huquqbuzarliklar profilaktikasi kuni” doirasida tadbirlarni tashkil etish sxemasi 9-ilovaga muvofiq tasdiqlansin. 7. Oʻzbekiston Respublikasi Bosh prokuraturasi tuzilmasida Umumiy shtat birligi doirasida 22 shtat birligidan iborat boʻlgan Qonuniylik va huquq-tartibotni taʼminlash muammolarini tahlil qilish boshqarmasi (keyingi oʻrinlarda — Boshqarma) tashkil etilsin. Boshqarmaning asosiy vazifalari etib quyidagilar belgilansin: huquqbuzarliklar sodir etilish sabab va shart-sharoitlarning, qonuniylik va huquq-tartibotni taʼminlashga taʼsir etuvchi omillarning, ayniqsa huquqbuzarliklarning salbiy dinamikasi kuzatilgan sohalarda tizimli tahlilini tashkil etish; Oʻzbekiston Respublikasi Bosh prokuraturasining boshqa tarkibiy boʻlinmalari, manfaatdor vazirlik va idoralar bilan birgalikda huquqbuzarliklarning sodir etilishiga olib kelayotgan sabab va shart-sharoitlarni barham toptirishga qaratilgan taʼsirchan chora-tadbirlarni ishlab chiqish; qonunchilik hamda huquqni qoʻllash amaliyotini yanada takomillashtirish, qonun hujjatlari buzilishiga, shuningdek huquqiy normalarni oʻzboshimchalik bilan, subyektiv, tanlov asosida talqin qilish faktlariga yoʻl qoʻymaslik va ularni bartaraf etish, davlat idoralari va tashkilotlari faoliyatini takomillashtirish boʻyicha takliflar tayyorlash; huquqbuzarliklar profilaktikasi va jinoyatchilikka qarshi kurashish borasida amalga oshirilayotgan chora-tadbirlarning samaradorligi va natijadorligini tanqidiy tahlil qilish; qonuniylik va huquq-tartibotni taʼminlash, huquqbuzarliklar profilaktikasi va jinoyatchilikka qarshi kurashishning zamonaviy usul va shakllarini tatbiq etish borasida takliflar tayyorlash; qonuniylik va huquq-tartibotni taʼminlash boʻyicha dolzarb masalalar yuzasidan seminarlar, “davra suhbatlari”, konferensiyalar, simpoziumlar va boshqa tadbirlarni tashkil etish hamda oʻtkazish; qonuniylik va huquq-tartibotni taʼminlash sohasida ilgʻor xorijiy tajribani oʻrganish, uni Oʻzbekiston Respublikasida joriy etish boʻyicha takliflar tayyorlash. 8. Oʻzbekiston Respublikasi Bosh prokuroriga Boshqarmaga noyuridik mutaxassislikdagi (iqtisodchilar, moliyachilar, sotsiologlar va boshqalar) zarur bilim va tajribaga ega yuqori malakali kadrlarni ishga qabul qilish huquqi berilsin. Boshqarma xodimlariga ish haqi fondining 50 foizi miqdorida qoʻshimcha ustama haq belgilansin. Bunda, mazkur ustama haq qonun hujjatlarida belgilangan ragʻbatlantiruvchi qoʻshimcha va ustama haqlarni hisoblab chiqishda Boshqarma xodimlarining ish haqi fondi tarkibiga qoʻshiladi. 9. Oʻzbekiston Respublikasi Bosh prokuraturasi, Ichki ishlar vazirligi, Milliy xavfsizlik xizmati Axborot texnologiyalari va kommunikatsiyalarini rivojlantirish vazirligi hamda Moliya vazirligi bilan birgalikda ikki oy muddatda Vazirlar Mahkamasiga huquqbuzarliklar profilaktikasi va jinoyatchilikka qarshi kurashish sohasiga vakolatli organlar va boshqa tashkilotlar oʻrtasida maʼlumotlar va materiallarning samarali almashinuvini taʼminlaydigan yagona axborot tizimini bosqichma-bosqich joriy etish boʻyicha chora-tadbirlar dasturini tasdiqlashni nazarda tutadigan Hukumat qarori loyihasini kiritsin. 10. Oʻzbekiston Respublikasi Moliya vazirligi ikki hafta muddatda Oʻzbekiston Respublikasi Davlat budjeti mablagʻlari hisobidan mazkur qarorning 8-bandida nazarda tutilgan xarajatlarni qoplagan holda, Oʻzbekiston Respublikasi Bosh prokuraturasining xarajatlar smetasi va shtat jadvallariga oʻzgartirishlar kiritsin. 11. Oʻzbekiston Respublikasi Bosh prokuraturasi Ichki ishlar vazirligi va Adliya vazirligi, boshqa manfaatdor vazirlik va idoralar bilan birgalikda ikki oy muddatda ushbu qarordan kelib chiqadigan tegishli normativ-huquqiy hujjatlar loyihalarini belgilangan tartibda kiritsin. 12. Ushbu qarorning ijrosini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Prezidentining Davlat maslahatchisi O.B. Murodov va Oʻzbekiston Respublikasi Bosh prokurori I.B. Abdullayev zimmasiga yuklansin. 1. Huquqbuzarliklar profilaktikasi va jinoyatchilikka qarshi kurashish boʻyicha Respublika idoralararo komissiyasi (keyingi oʻrinlarda — Komissiya) huquqbuzarliklar profilaktikasi va jinoyatchilikka qarshi kurashishni bevosita amalga oshiruvchi organlar va muassasalar (keyingi oʻrinlarda — vakolatli organlar va muassasalar) faoliyatini muvofiqlashtiruvchi organ hisoblanadi. 2. Komissiya tomonidan qabul qilinadigan qarorlar barcha vazirliklar, idoralar, jamoat birlashmalari va boshqa nodavlat notijorat tashkilotlari tomonidan ijro etilishi majburiydir. 3. Komissiya oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalari qarorlariga, Oʻzbekiston Respublikasi Prezidenti farmonlari, qarorlari va farmoyishlariga, ushbu Nizom hamda boshqa qonun hujjatlariga amal qiladi. 4. Komissiya oʻz faoliyatini davlat organlari, boshqa tashkilotlar hamda Qoraqalpogʻiston Respublikasi, viloyatlar, Toshkent shahrida, tumanlar (shaharlar)da huquqbuzarliklar profilaktikasi va jinoyatchilikka qarshi kurashish boʻyicha hududiy komissiyalar (keyingi oʻrinlarda — hududiy komissiyalar) bilan oʻzaro hamkorlikda amalga oshiradi. 5. Komissiyaning asosiy vazifalari quyidagilardan iborat: qonuniylik va huquq-tartibotni, fuqarolarning huquq va erkinliklarini, yuridik shaxslar, jamiyat va davlatning qonun bilan qoʻriqlanadigan manfaatlarini huquqbuzarliklardan himoya qilishni taʼminlash; huquqbuzarliklar profilaktikasi va jinoyatchilikka qarshi kurashish sohasida davlat dasturlari va boshqa dasturlar ishlab chiqilishini hamda amalga oshirilishini, shuningdek ularning ijrosi ustidan nazoratni tashkil etish; vakolatli organlar va muassasalarning faoliyatini ularning faoliyati samaradorligini, yaqindan hamkorligi va ish uygʻunligini taʼminlash maqsadida muvofiqlashtirish; huquqbuzarliklar profilaktikasi va jinoyatchilikka qarshi kurashish boʻyicha koʻrilayotgan choralarni baholash, monitoring qilish va ularning samaradorligini oshirish; jinoyatlarni fosh etish, tergov qilish, ularning oldini olish va ularga barham berish amaliyotini oʻrganish; jinoyatlar fosh etilishini hamda surishtiruv, tergov va sud organlaridan yashiringan shaxslarning qidiruvini taʼminlash maqsadida tezkor-qidiruv va profilaktika tadbirlarining samaradorligini oshirish; tizimli kamchiliklarning sabab va shart-sharoitlarini aniqlash, tahlil qilish hamda ularni huquqni qoʻllash amaliyoti va qonun hujjatlarini takomillashtirish yoʻli bilan bartaraf etish; vakolatli organlar va muassasalarning huquqbuzarliklarning oldini olish va ularga barham berishdagi oʻzaro hamkorligini yaxshilash, shuningdek huquqbuzarliklarni sodir etish sabablari va ularga imkon berayotgan shart-sharoitlarni aniqlash yuzasidan chora-tadbirlarni ishlab chiqish va amalga oshirish; huquqbuzarliklar profilaktikasi va jinoyatchilikka qarshi kurashish borasidagi maʼlumotlarni toʻplash, saqlash, qayta ishlash, tahlil qilish hamda tegishli organlar va muassasalar faoliyati samaradorligini oshirish maqsadida ulardan foydalanish; hududiy komissiyalarning faoliyatini muvofiqlashtirish. 6. Komissiya quyidagi huquqlarga ega: vakolatli organlar va muassasalarning faoliyati samaradorligini oshirishga qaratilgan qarorlar qabul qilish; Komissiya vakolatiga kiradigan masalalar boʻyicha vakolatli organlar va muassasalar rahbarlarining hisobotlarini eshitish; huquqbuzarliklar profilaktikasi va jinoyatchilikka qarshi kurashish masalalarida qonun hujjatlari va Komissiya qarorlari bajarilmaganligi uchun tegishli davlat hokimiyati va boshqaruvi organlari, boshqa tashkilotlarga ularning mansabdor shaxslarini javobgarlikka tortish haqida takliflar kiritish; Komissiya vakolatiga kiradigan masalalar boʻyicha davlat hokimiyati va boshqaruvi organlari, jamoat birlashmalari va boshqa tashkilotlardan belgilangan tartibda maʼlumotlarni soʻrash va olish; Komissiya aʼzosi hisoblanmaydigan davlat hokimiyati va boshqaruvi organlari, jamoat birlashmalari va boshqa tashkilotlarning mansabdor shaxslarini Komissiya yigʻilishlariga taklif etish; huquqbuzarliklar profilaktikasi va jinoyatchilikka qarshi kurashish ishlari ahvolini oʻrganish uchun ishchi komissiyalar va (yoki) ekspert guruhlari tashkil etish, shuningdek ushbu komissiya va guruhlar ishiga mutaxassislarni jalb qilish; jamiyatda qonun ustuvorligini taʼminlash, qonuniylikni mustahkamlash va huquqiy madaniyatni yuksaltirish, shuningdek huquqbuzarliklar profilaktikasi va jinoyatchilikka qarshi kurashishda faol ishtirok etgan shaxslarni ragʻbatlantirish tashabbusi bilan chiqish. Komissiya qonun hujjatlariga muvofiq boshqa huquqlarga ham ega boʻlishi mumkin. 7. Komissiya quyidagilarga majbur: Oʻzbekiston Respublikasi Prezidenti va Hukumatining huquqbuzarliklar profilaktikasi va jinoyatchilikka qarshi kurashish samaradorligini oshirishga qaratilgan tadbirlarni tashkil etish boʻyicha qarorlarini ijro etish; Komissiya tomonidan qabul qilingan qarorlarning oʻz vaqtida ijro etilishi yuzasidan nazorat va monitoringni amalga oshirish. Komissiya zimmasida qonun hujjatlariga muvofiq boshqa majburiyatlar ham boʻlishi mumkin. 8. Komissiyaning shaxsiy tarkibi Oʻzbekiston Respublikasi Prezidenti tomonidan tasdiqlanadi. 9. Hududiy komissiyalar rais (ichki ishlar organi rahbari), rais oʻrinbosari va aʼzolardan iborat tarkibda tuziladi. Hududiy komissiyalar tarkibiga, qoida tariqasida, huquqni muhofaza qiluvchi organlar, shuningdek mehnat, taʼlimni davlat tomonidan boshqarish, davlat sogʻliqni saqlash tizimini boshqarish, tabiatni muhofaza qilish organlari va boshqa davlat boshqaruvi organlari rahbarlari kiritiladi. 10. Komissiya oʻz faoliyatini doimiy asosda amalga oshiradi va majlislarini zaruratga qarab, ammo chorakda kamida bir marta oʻtkazadi. 11. Komissiya rais tomonidan boshqarilib, u: Komissiya faoliyatiga rahbarlik qiladi; Komissiya yigʻilishlarini chaqiradi va ularga raislik qiladi; Komissiya yigʻilishlari kun tartibini tasdiqlaydi; Komissiya ish rejalarini tasdiqlaydi. 12. Komissiya ishchi organi funksiyasini Oʻzbekiston Respublikasi Ichki ishlar vazirligi bajaradi. 13. Ishchi organ: Komissiya ish rejalarini ishlab chiqadi, ularning ijrosi ustidan nazoratni amalga oshiradi, shuningdek tasdiqlangan rejaga muvofiq Komissiyaning joriy faoliyatini tashkil etadi; Komissiya yigʻilishlari kun tartibiga kiritiladigan masalalar boʻyicha materiallarning tayyorlanishini tashkil qiladi; Komissiya vakolat doirasiga kiruvchi masalalar yuzasidan qarorlar va boshqa hujjatlar loyihalarini tayyorlaydi; Komissiya qarorlarining ijrosi ustidan nazorat va monitoringni tashkil qiladi; kelib tushayotgan xat va hujjatlarni koʻrib chiqilishini tashkil qiladi, yozishmalarni va Komissiya vakolatiga kiradigan masalalar boʻyicha qarorlar tayyorlashni amalga oshiradi; ommaviy axborot vositalari bilan oʻzaro hamkorlik qiladi; Komissiya faoliyatini tashkiliy-texnik taʼminlashni amalga oshiradi. Ishchi organ qonun hujjatlariga muvofiq boshqa funksiyalarni ham amalga oshirishi mumkin. 14. Vakolatli organlar va muassasalar oʻz vakolatlari doirasida Komissiyaga har chorakda: jinoyatchilik va huquqbuzarliklar ahvoli toʻgʻrisidagi hisobotlarni; huquqbuzarliklar profilaktikasi va jinoyatchilikka qarshi kurashish toʻgʻrisidagi hisobotlarni; jinoyatlar va huquqbuzarliklarning sodir etilish sabablari va shart-sharoitlarini bartaraf etish boʻyicha takliflarni taqdim etishadi. 15. Komissiya qarorlari Komissiya aʼzolarining oddiy koʻpchilik ovozi bilan qabul qilinadi. Ovozlar teng boʻlgan taqdirda Komissiya raisining ovozi hal qiluvchi hisoblanadi. Komissiya qarorlari yigʻilishda ishtirok etgan Komissiya aʼzolari tomonidan imzolanadigan va Komissiya raisi tomonidan tasdiqlanadigan bayonnoma bilan rasmiylashtiriladi. Bayonnomani imzolashda Komissiya aʼzolari oʻzlarining alohida fikrlarini yozma ravishda bildirish huquqiga egadir. 16. Komissiya qarorlari tegishli vakolatli organlar va muassasalarga, shuningdek manfaatdor davlat hokimiyati va boshqaruvi organlariga, boshqa tashkilotlarga yuboriladi. Ularning rahbarlari Komissiya qarorlarining oʻz vaqtida va toʻliq ijro etilishi uchun javobgardir. Komissiya qarorlarini sifatli bajarish maqsadida vakolatli organlar va muassasalar rahbarlari tomonidan ularning ijro etilishi yuzasidan monitoring va nazorat tashkil etiladi. 17. Komissiya ish rejalari uning aʼzolaridan kelib tushgan takliflar asosida har yarim yilga tuziladi, Komissiya yigʻilishida koʻrib chiqiladi va Komissiya raisi tomonidan tasdiqlanadi. 18. Komissiyaning sudlar bilan hamkorligi sud hokimiyatining mustaqilligi prinsipiga rioya qilgan holda Oʻzbekiston Respublikasining “Sudlar toʻgʻrisida”gi Qonuni, boshqa qonun hujjatlariga muvofiq amalga oshiriladi. Sudlar bilan hamkorlik quyidagi asosiy shakllarda amalga oshiriladi: axborot almashinuvi hamda huquqbuzarliklar profilaktikasi va jinoyatchilikka qarshi kurashish borasidagi chora-tadbirlarni ishlab chiqishda sud-tergov statistika maʼlumotlari, sud amaliyoti materiallaridan foydalanish; qonunchilik va huquqni qoʻllash amaliyotining takomillashtirilishini taʼminlash maqsadida normativ-huquqiy va boshqa hujjatlar loyihalarini hamkorlikda ishlab chiqish; qonunda belgilangan tartibda Oʻzbekiston Respublikasi Oliy sudi Plenumining qonunchilikni qoʻllash masalalari boʻyicha tushuntirishlar berish toʻgʻrisidagi qarorlarini tayyorlashda ishtirok etish; hamkorlikda seminar, “davra suhbati” va konferensiyalar oʻtkazish, vakolatli organlar va muassasalar xodimlarining malakasini oshirish ishida ishtirok etish; tegishli vakolatli organlar va muassasalarga, shuningdek manfaatdor davlat hokimiyati va boshqaruvi organlariga, boshqa tashkilotlarga hamkorlikdagi axborot xatlari, koʻrsatmalar, maʼlumotnoma va sharhlarni yuborish. 19. Komissiya yigʻilishlarida tegishli sudlarning raislari ishtirok etishlari mumkin. 1. Azizov A.A. — Oʻzbekiston Respublikasi ichki ishlar vaziri, Komissiya raisi 2. Azimov M.B. — Oʻzbekiston Respublikasi Bosh prokurori oʻrinbosari, Komissiya raisining oʻrinbosari 3. Abduxakimov A.A. — Oʻzbekiston Respublikasi bandlik va mehnat munosabatlari vaziri 4. lavozimi boʻyicha — Oʻzbekiston Respublikasi Davlat xavfsizlik xizmati raisining oʻrinbosari 5. Togayev K. — Oʻzbekiston Respublikasi Oliy sudi raisining oʻrinbosari 6. Joʻrayev N.S. — Oʻzbekiston Respublikasi adliya vazirining oʻrinbosari 7. Normatov Sh.T. — Oʻzbekiston Respublikasi mudofaa vazirining birinchi oʻrinbosari 8. Raimov B.Ya. — Oʻzbekiston Respublikasi Bojxona qoʻmitasi raisining birinchi oʻrinbosari 9. Gadoyev E.F. — Oʻzbekiston Respublikasi Soliq qoʻmitasi raisining oʻrinbosari 10. Basitxanova E.I. — Oʻzbekiston Respublikasi sogʻliqni saqlash vazirining oʻrinbosari 11. Kenjayev D.M. — Oʻzbekiston Respublikasi xalq taʼlimi vazirining oʻrinbosari 12. Madjidov I.U. — Oʻzbekiston Respublikasi oliy va oʻrta maxsus taʼlim vazirining birinchi oʻrinbosari 13. Abdusamatov B.X. — Oʻzbekiston Respublikasi Tabiatni muhofaza qilish davlat qoʻmitasining raisi 14. Raximov D.F. — Oʻzbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamenti boshligʻi v.b. 15. Mamatov R.T. — Oʻzbekiston Respublikasi Mahalla va oilani qoʻllab-quvvatlash vaziri 16. Ergashev A. — Oʻzbekiston Respublikasi Ichki ishlar vazirligi Huquqbuzarliklar profilaktikasi bosh boshqarmasi boshligʻi, ishchi organ masʼul tuzilmasining rahbari